Borist hefur bréf frá 12. þm. Suðvest., Guðmundi Inga Kristinssyni, um að hann geti ekki sinnt þingstörfum á næstunni. Einnig hefur borist bréf frá starfandi formanni þingflokks Pírata um að 3. þm. Reykv. n., Helgi Hrafn Gunnarsson, geti ekki sinnt þingstörfum á næstunni. Í dag, þriðjudaginn 11. september, taka því sæti á Alþingi sem varamenn fyrir þá 1. varamaður á lista Flokks fólksins í kjördæminu, Jónína Björk Óskarsdóttir, og 2. varamaður á lista Pírata í kjördæminu, Sara Elísa Þórðardóttir, en 1. varamaður á lista hefur boðað forföll. Sara Elísa Þórðardóttir hefur áður tekið sæti á Alþingi og er boðin velkomin til starfa.
Kjörbréf Jónínu Bjarkar Óskarsdóttur hefur þegar verið rannsakað og samþykkt, en hún hefur ekki áður tekið sæti á Alþingi og ber því að undirskrifa drengskaparheit að stjórnarskránni.
Jónína Björk Óskarsdóttir hefur undirskrifað drengskaparheit að stjórnarskránni og er boðin velkomin til starfa á Alþingi.
Borist hefur tilkynning um breytingu á stjórn þingflokks Pírata þannig að Halldóra Mogensen er nýr varaformaður, en Þórhildur Sunna Ævarsdóttir verður áfram þingflokksformaður og Jón Þór Ólafsson ritari. Þá er Björn Leví Gunnarsson nýr formaður Pírata.
Forseta hefur borist tilkynning, dagsett 27. ágúst 2018, um mannabreytingar í nefndum þingsins, samanber 16. gr. þingskapa. Þórhildur Sunna Ævarsdóttir mun taka sæti Smára McCarthys í atvinnuveganefnd. Smári McCarthy mun taka sæti Helga Hrafns Gunnarssonar í efnahags- og viðskiptanefnd og Helgi Hrafn Gunnarsson mun taka sæti í allsherjar- og menntamálanefnd í stað Þórhildar Sunnu Ævarsdóttur. Þessar mannabreytingar skoðast samþykktar án atkvæðagreiðslu ef enginn hreyfir andmælum.
Stefnuræða forsætisráðherra fyrir hönd ríkisstjórnarinnar, samanber 62. gr. þingskapa, og umræður um hana verða á morgun, miðvikudaginn 12. september, og hefst umræðan kl. 19.30. Samkomulag er um fyrirkomulag umræðunnar. Umferðir verða þrjár, átta mínútur, fimm mínútur og fjórar mínútur, en forsætisráðherra hefur 16 mínútur til framsögu.
Leita þarf afbrigða frá þingsköpum, þ.e. 4. mgr. 3. gr. þingskapa, þannig að hluta megi um sæti formanna þingflokka sérstaklega og þeir hafi sæti næst inngangi í salinn og dragi innbyrðis um þau sæti. Skoðast þau afbrigði samþykkt ef enginn hreyfir andmælum. Samkvæmt því eru sæti þingflokksformanna þessi: Birgir Ármannsson hlýtur sæti 2, Oddný G. Harðardóttir sæti 7, Gunnar Bragi Sveinsson sæti 8, Þórunn Egilsdóttir sæti 13, Hanna Katrín Friðriksson sæti 22, Bjarkey Olsen Gunnarsdóttir sæti 23, Þórhildur Sunna Ævarsdóttir sæti 44 og Ólafur Ísleifsson sæti 45. Þá hefur enn fremur orðið samkomulag um hvernig hluta skuli um sæti fyrir hv. þingmenn Ingu Sæland og Guðmund Inga Kristinsson þannig að þau fái sæti sem henta þeim sérstaklega. Fær Inga Sæland sæti 6 og Guðmundur Ingi Kristinsson sæti 14.